Færøysk tegnspråk

Færøysk tegnspråk er et tegnspråk som brukes på Færøyene. Det er nært beslektet med dansk tegnspråk.

Det er kjent at husstander på Færøyene med døve barn laget sine egne tegn før de offentlige døveskolene i Danmark kom i stand på 1800-tallet. Døve barn ble sendt til Danmark og kom sjelden hjem til Færøyene. I 1950- og 1960-årene bodde bare noen få voksne døve på Færøyene.

I 1962 ble en døveskole opprettet i Tórshavn med seks elever. Det har siden blitt dannet et naturlig språkmiljø. Færøysk tegnspråk har historisk sett blitt forstått som en dialekt av det danske. De yngre tegnspråkbrukerne, som er utdannet på Færøyene, har et tegnspråk som er mer forskjellig fra dansk tegnspråk.

I 1972 dannet de døve sin egen interesseorganisasjon, Deyvafelag Føroya, som samarbeider med Danske Døves Landsforbund og andre organisasjoner for funksjonshemmede på Færøyene.

Det færøyske Lagtinget vedtok enstemmig i 2017 å anerkjenne færøysk tegnspråk. Loven for Málráðið ble endret, så rådet også fikk som oppgave å røkte færøysk tegnspråk.

Referanser 

Tegnspråk
Språk på Færøyene
Portal:Færøyene/artikler